
ВЪПРОСИ И ОТГОВОРИ ПО ПРОЦЕДУРА

BG161PO003-2.3.01 „ИНВЕСТИЦИИ В „ЗЕЛЕНА ИНДУСТРИЯ”
ОТГОВОРИ НА ВЪПРОСИ № 43-44,
ПОЛУЧЕНИ В ПЕРИОДА 14-20.12.2011 г.
И ПУБЛИКУВАНИ НА 11.01.2012 г.
ВЪПРОС № 43)

Уважаеми дами и господа, 

Имам въпрос относно допустимостта на дейности по Компонент 1 б). Допустими ли са инвестиции в оборудване, което би довело до използването на отпадъчни продукти от друго производство (не от нашето), което от своя страна би довело до намаляване на съответния отпадък чрез влагането му в съществуващото ни производство или чрез използването му за производсто на нови продукти? Използването на съответния отпадъчен продукт е конкретно упоменато в нашето комлексно разрешително (актуализирано през 2011 г.), издадено по реда на глава седма, раздел II от ЗООС.

Благодаря за информацията!

С уважение,

Люба Никифорова

14.12.2011 г.

ОТГОВОР № 43)
Следва да имате предвид, че Насоките за кандидатстване по настоящата процедура не поставят ограничение кандидатите да използват само отпадъчни продукти, получени в резултат на собствената им дейност.

ВЪПРОС № 44)

Уважаеми дами и господа,

Имам следния въпрос относно схема - BG161PO003-2.3.01 „Инвестиции в „зелена индустрия”. Представляваме производствено предприятие, притежаващо Комплексно разрешително, издадено по реда на глава седма, раздел II от Закона за опазване на околната среда. При осъществяването на основното производство, се получава отпадък, който не е регистриран като такъв в Комплексното разрешително, т.е. това е отпадък от нашето производство, но не и такъв по смисъла на Закона за опазване на околната среда. Този отпадък може да бъде преработван в нов продукт с директна пазарна реализация.

Въпросът ми е: Допустимо ли е кандидатстването ни за „Закупуване и въвеждане в експлоатация (доставка, монтиране и първоначално изпитване) на ново оборудване, представляващо дълготраен материален актив, което е свързано с по-ефективното използване или рециклиране на отпадъчните продукти и обхваща намаляване на отпадъка чрез повторното му влагане в съществуващото производство или чрез използването му за производство на нови продукт” за този отпадък от основното ни производство, който не е регистриран като такъв в издаденото ни Комплексно разрешително?

Необходимо ли е представяне, при евентуална възможност за кандидатстване по тази схема, на „копие от решение за преценяване на необходимостта от извършване на оценка на въздействието върху околната среда или копие от решение по оценка на въздействие върху околната среда”, при условие, че разполагаме с Комплексно разрешително, в което този отпадък не е регистриран като такъв?

Предварително благодаря за отговора.

Поздрави,

 И. Ламбрев

14.12.2011 г.

ОТГОВОР № 44)
За целите на настоящата процедура следва да се използват определенията от Допълнителните разпоредби на Закона за управление на отпадъците. 
Имайте предвид, че в т. 2.2.3. от Насоките за кандидатстване са посочени допустимите дейности по процедурата. Основно изискване по Компонент 1 е от приложените документи да е видно, че се кандидатства за финансиране на разрешени дейности и че планираните за закупуване дълготрайни материални активи водят до намаляване енергоемкостта на производството на предприятието-кандидат и/или по-ефективно използване или рециклиране на отпадъчните продукти и/или производство на продукт/и, подлежащ/и на рециклиране, след като станат отпадъци. В полето ‘ВАЖНО’ към т. 2.2.3.1. са посочени изискванията към документите, необходими за обосноваване на дейностите по Компонент 1 на процедурата.

В този смисъл при кандидатстване по Компонент 1, буква б) трябва предлаганият за по-ефективно използване или рециклиране отпадъчен продукт да е посочен изрично в придружителните документи, изброени в т. 3.1.1. „Списък на документите за кандидатстване” от Насоките за кандидатстване, а именно:

· Разрешение, издадено по реда на чл. 37 от ЗУО, регистрационен или друг документ, удостоверяващ, че кандидатът е вписан в регистъра по чл. 26, ал.1 от ЗУО, и
· Решение за преценяване на необходимостта от извършване на оценка на въздействието върху околната среда или Решение по оценка на въздействие върху околната среда или Комплексно разрешително съгласно изискванията на Закона за опазване на околната среда – или указания на компетентния орган по чл. 5, ал. 1 от Наредбата за условията и реда за извършване на оценка на въздействието върху околната среда (в случай че при подаване на проектното предложение кандидатът не разполага с решенията или комплексното разрешително по настоящата буква „н”).
ВЪПРОС № 45)

Здравейте,

С настоящото се обръщам към вас с няколко въпроса във връзка с грантова схема BG161PO003-2.3.01 „Инвестиции в „зелена индустрия”:

1. В рамките на проекта, с който планираме да кандидатстваме по грантовата схема, възнамеряваме да закупим и инсталираме енергоспестяващо оборудване в множество обекти, в които е разположена техника за предоставяне на телекомуникационни услуги (гласов трафик, пренос на данни и кратки текстови съобщения). Обектите са разположени на територията на цялата страна. В тази връзка моля за становище дали е застъпен регионален принцип, или схемата касае обекти в цялата страна.
2. На стр. 17 от Насоките за кандидатстване (т. 2.2.3.1.) е изрично посочено, че e допустимо “а) Закупуване и въвеждане в експлоатация (доставка, монтиране и първоначално изпитване) на ново оборудване, представляващо дълготраен материален актив, което намалява енергоемкостта на производството на предприятието-кандидат”. В тази връзка моля да потвърдите, дали е допустимо да кандидатстваме за закупуване на оборудване (ДМА), което намалява енергоемкостта за предоставяне на телекомуникационни услуги, дефинирани в т.1 от настоящото запитване?
3. По-долу, на стр. 18 от Насоките за кандидатстване е изрично посочено, че “А) В случай че кандидатстват за финансиране на дейностите по буква а) кандидатите следва да представят: копие от резюме на доклад от обследването за енергийна ефективност на промишлена система.”. Предвид спецификата на нашата дейност (предоставяне на телекомуникационни услуги), моля, за становище дали е допустимо представянето на друг аналогичен документ, който доказва намаляването на енергопотреблението в обекти, в които е разположена техника за предоставяне на телекомуникационни услуги, след извършването на инвестициите по проекта? В случай, че това е допустимо, моля да посочите конкретни примери за аналогични документи.
4. С оглед на това, че планираме да внедрим проекта за оптимизиране на енергийната ефективност в над 500 идентични обекта (като размер, техническо оборудване и функционалност) в цялата страна, моля за становище дали е възможно да се направи енергийно обследване само на част от тях, като се счете, че показателите за останалите са идентични. Ако това е възможно, моля да посочите какъв процент от обектите, които подлежат на енергийна оптимизация може да се счете за представителна извадка.

С уважение,

Хриса Делийска 

16.12.2011 г.

ОТГОВОР № 45)
1. Проектите по настоящата процедура за подбор на проекти следва да се изпълняват само на територията на Република България. В т. 1 „Основни данни”, раздел I от Формуляра за кандидатстване кандидатите следва да посочат всички места (заедно с техните адреси), на които предвиждат изпълнение на дейности по проекта. Допълнително, в т. 2, раздел II от Формуляра за кандидатстване следва да се посочи място/места на изпълнение на проекта - Държава / Район на планиране/ Област / Община/ Населено място.
2. Насоките за кандидатстване по настоящата процедура не поставят ограничение относно възможността предприятие от сектора на телекомуникационните услуги да кандидатства с проектно предложение по настоящата процедура, при спазване на останалите критерии, условия и изисквания по процедурата.

Следва да имате предвид, че допустими по Компонент 1 от настоящата процедура са само проекти/дейности, които имат за свой основен предмет осъществяването на инвестиции, насочени към:  
· Стартиране от съществуващо предприятие на нова дейност в друг отрасъл, допустим по настоящата процедура, в допълнение към досегашната дейност;

· Разширяване на дейността на съществуващо предприятие;

· Диверсификация на продукцията на съществуващо предприятие чрез въвеждане на нови продукти/услуги;
· Фундаментална промяна на цялостния производствен процес в съществуващо предприятие.
Също така, необходимо е кандидатът да обоснове стимулиращия ефект на безвъзмездната финансова помощ в съответствие с изискванията на чл. 8, пар. 3 от Регламент (ЕО) № 800/2008 на Комисията относно деклариране на някои категории помощи за съвместими с общия пазар в приложение на членове 87 и 88 от Договора, както следва:

· проектът не би бил осъществен на територията на Република България при липсата на помощ, и

· налице е съществено увеличаване на размера на проекта/дейността в резултат на помощта и/или съществено увеличаване на обхвата на проекта/дейността в резултат на помощта и/или съществено увеличаване на общата сума, изразходвана от получателя за проекта/дейността в резултат на помощта, и/или съществено увеличаване на скоростта на изпълнение на съответния проект/дейност.
3. При кандидатстване с проектно предложение, включващо дейности по Компонент 1, буква а) и Компонент 2, букви от а) до д) от настоящата процедура, кандидатите следва задължително да представят резюме на доклад от обследването за енергийна ефективност на промишлена система с дата не по-рано от две години преди датата на подаване на проектното предложение – копие, заверено от кандидата, като е недопустимо представянето на аналогичен документ.
4. Обследването за енергийна ефективност следва да обхваща цялостния производствен процес на предприятието кандидат. Кандидатите по процедурата следва да представят копие от резюме на целия доклад от обследването за енергийна ефективност на промишлена система. От резюмето следва да е видно, че се кандидатства за финансиране на разрешени дейности и че планираните за закупуване дълготрайни материални активи водят до намаляване енергоемкостта на производството като цяло на предприятието кандидат.
Легалната дефиниция, дадена в § 1, т.18 от Допълнителните разпоредби на Закона за енергийната ефективност на "промишлени системи" е съвкупност от производствени сгради, съоръжения, технологии и спомагателни стопанства, включени в производството на стоки и предоставянето на услуги.

ВЪПРОС № 46)

Моля за отговор на следните въпроси:
1. Допустими ли са за финансиране дейности , които са извън основния предмет на дейност на предприятието. За по-ефективно използване на наличните ресурси е взето решение за диверсификация на производствата и наред с основните /напр.металообработване/ , в свободните собствени площи е развито оранжерийно производство на зеленчуци. Възможно ли е неговото подпомагане по проекта?
2. Необходимо ли е към датата на подаване на проекта да са готови и приложени  всички необходими по ЗУТ и ЗЕВЕИ проекти, строителни разрешения и т.н. за изграждане на мощности за отопление на база ВЕИ.

Кривирадева

19.12.2011 г.
ОТГОВОР № 46)

1. Финансирането на дейности за оранжерийно производство на зеленчуци като нова дейност в допълнение към досегашната дейност на предприятието кандидат е недопустимо по настоящата процедура за подбор на проекти, както е посочено в т. 2.1.4. б) от Насоките за кандидатстване, в изпълнение на забранителните режими на Регламент на Комисията (ЕО) № 800/2008 и Регламент (ЕО) № 1998/2006.

Финансиране на други дейности, които са извън основната икономическа дейност на предприятието, е допустимо, доколкото те отговарят на всички изисквания в Насоките за кандидатстване.

2. Всички документи (основни и придружителни), които трябва да бъдат представени от кандидатите при подаване на проектно предложение по настоящата процедура за подбор на проекти, както и изискванията към тях, са посочени в т. 3.1.1. „Списък на документите за кандидатстване” от Насоките за кандидатстване.

ВЪПРОС № 47)

Dear Government Representative, 

Green industry objectives should follow on GCI EPA regulations that EU legislation obey directly and accordingly. I therefore require that You, a Bulgarian government institution, enter a contract with EPA GCI ACS representative, Radoslav S. Bozov, as an ultimate regulatory agency in execution of funds directed as indicated via SMEG initiatives with the full extend of international law legislation procedures. As a such entitled legal body, I, Radoslav S. Bozov, a national chapter headquarter, will be solely responsible by issuing independent contracts to enterprises, government and non-governmental organizations aiming towards establishment and development of green industry products and processes. Upon proper consultation and education of principles of EPA GCI ACS and WSEAS, your government organization would be giving a green light towards establishing such funding via close monitoring and expertise of appropriate bodies and agencies under the jurisdiction of EPA GCI ACS Bulgaria. I look forward towards your prompt response in order to initiate the contract issuance accordingly. If there are any questions, please do not hesitate to e-mail me. 

Sincerely,

Radoslav S. Bozov
Founder GCI ACS EPA Bulgaria
19.12.2011 г.

ОТГОВОР № 47)
Посоченият в Насоките за кандидатстване електронен адрес е предназначен за предоставяне на разяснения на български език във връзка с постъпили въпроси на български език от потенциални кандидати по настоящата процедура за предоставяне на безвъзмездна финансова помощ.

ВЪПРОС № 48)

Уважаеми г-н/г-жо, 

бих искала да Ви попитам дали ще има насрочени информационни дни по схема 2.3.01 "Инвестиции в "зелена индустрия".

Благодаря

Весели празници!

Пепа Канджева

19.12.2011 г.
ОТГОВОР № 48)

Информационни дни по три отворени за набиране на проектни предложения процедури по Оперативна програма „Развитие на конкурентоспособността на българската икономика” 2007-2013 (вкл. по процедура BG161PO003-2.3.01 „Инвестиции в „зелена индустрия”) бяха проведени в периода 01.12.2011 - 05.12.2011 г. в градовете Плевен, Варна, Велико Търново, Пловдив и София.

ВЪПРОС № 49)
Здравейте,
Бих желал да разбера дали общинско дружество „Столичен Електротранспорт” ЕАД е допустим бенефициент по процедура BG161PO003-2.3.01 „Инвестиции в зелена индустрия".

Благодаря предварително,

Л.Тодораков

20.12.2011 г.
ОТГОВОР № 49)
Предприятие, което е с общинско участие не става недопустим кандидат по процедурата само на това фактическо основание, ако не са изпълнени други условия. По-подробно – вижте отговора на въпрос № 31, т.1.

